'n Luukse bus vir dié wat nie wil bus ry | Maroela Media
Balieraad kry Zuma-stigting voor stok
'n Luukse bus vir dié wat nie wil bus ry
Die Kia Grand Sedona is nie sommer enige bussie nie. (Foto: Verskaf)
Party mense gee baie om watter tipe voertuig hulle ry. Daar is byvoorbeeld mense wat geensins 'n sedan wil ry nie, óf mense wat glad nie 'n sportnutsvoertuig wil ry nie.
Ek het drie kinders en begeer 'n bussie met 'n seer hart. Party mense wat wel 'n bus nodig het, wil net nie een ry nie. Dis óf te groot óf te lelik.
Kia het wel vir daardie mense 'n oplossing – die Kia Grand Sedona.
Die beste manier om die Sedona op te som is om aan die Amerikaanse "minivan" te dink. Gewoonlik is daar skuifdeure, heelwat sitplekke en 'n laer profiel as 'n bus. Die resep kan nogal aardige resultate oplewer, maar dis beslis nie die geval met die Grand Sedona nie.
Die Kia Grand Sedona se kajuit is voorwaar gemaklik. (Foto: Verskaf)
Kia se ontwerpers het regtigwaar 'n mooi gesinsbus geteken. Die buiteproporsies is netjies, soveel só dat die bussie skoon luuks lyk. Die buitekant is wel nie waar die belangrike dele lê nie. Dis aan die binneruim. Daar is uiters handige sitplek vir sewe. Twee voor, twee in die tweede ry en drie heel agter. Die eerste twee rye is individuele sitplekke met armleunings en al. Die derde ry is soort van 'n bank‑tipe sitplek.
Daar is dubbelsone klimaatbeheer en leerbekleedsel om die kroos gemaklik te hou. 'n Magdom lugsakke hou hulle almal veilig indien daar 'n botsing is. ABS, EBD en blindekolwaarskuwing is hulpmiddels om 'n botsing te vermy. Verder is die kajuit voorwaar gemaklik.
Die Grand Sedona het slegs een enjin‑ratkas‑kombinasie, Kia se puik 2.2‑viersilinderturbodieselenjin wat 147 kW en 440 Nm bied. Dáái enjin saam met Kia se nuwe 8-spoed‑ outomatiese ratkas is 'n resep vir seepgladde ratwisselings en goeie brandstofverbruik. Ons het maklik 7,7 ℓ/100 km behaal. Vir 'n voertuig van dié grootte en gewig is dit werklik 'n prestasie.
Leerbekleedsel om die kroos gemaklik te hou in die Kia Grand Sedona. (Foto: Verskaf)
Die ritgehalte is 'n aangename verrassing. Die vering is soepel genoeg sodat die Sedona rustig oor hobbels ry, maar nie té slap sodat daar wilde bakrol is nie. Padhouvermoë is heel goed as 'n mens in gedagte hou dat jy nie soos 'n maniak gaan jaag met jou gesin in die bus nie.
Die Grand Sedona is 'n lieflike gesinsvoertuig. Die enjin‑ratkas‑kombinasie maak van hom 'n lieflike toermotor. Al is voorwielaandrywing nie ideaal vir sleep nie, sal die Grand Sedona wel 'n hond uit 'n bos uit sleep. Ek kan aan geen rede dink hoekom 'n mens nié die Kia Grand Sedona sou koop indien jy in die mark is vir só 'n tipe voertuig nie.
Kia Grand Sedona 2.2 CRDI EX 7-sitplek R599 995
Kia Grand Sedona 2.2 CRDI EX 11-sitplek * R615 995
Kia Grand Sedona 2.2 CRDI EX+ 8-sitplek R629 995
Kia Grand Sedona 2.2 CRDI SXL 7-sitplek R782 995
*Die 11-sitplek Grand Sedona is slegs op bestelling beskikbaar en het 'n wagperiode van vier maande.
Die reeks word gedek deur Kia se markleidende 5 jaar/onbeperkte km‑waarborg en 5 jaar/100 000 km‑diensplan en padbystand.
Ford Tourneo Custom 2.2TDCI LWB Trend 92 kW/350 Nm 6,5 ℓ/100 km 8 sitplekke 1,6 ton R591 300
Hyundai H1 2.5CRDI Elite 125 kW/441 Nm 9,8 ℓ/100 km 9 sitplekke 1,5 ton R664 900
Mercedes-Benz V200d outo 100 kW/330 Nm 6,1 ℓ/100 km 6 sitplekke 2 ton R886 251
Volkswagen Caravelle 2.0BiTDI Highline 132 kW/400 Nm 7,9 ℓ/100 km 7 sitplekke 25 ton R995 200
Elkeen van dié mededingers bied iets uniek. Nie een is werklik 'n direkte mededinger vir die Sedona nie, want almal is busse, nie MPV's nie. Die Ford se prys is ongeëwenaar. Die H1 bied die meeste sitplekke en die Volkswagen die beste sleepkapasiteit. Jou behoeftes sal jou in 'n spesifieke rigting stuur. Gaan toetsbestuur almal, die Kia sal jou wel verras.
Die Kia Grand Sedona se binneruim. (Foto: Verskaf)
Die Kia Grand Sedona. (Foto: Verskaf)
Genoeg sitplekke vir die hele gesin. (Foto: Verskaf)
Luister: Wiele2Wiele gesels oor nuwe Mustang
BMW C 400 X – ideale stedelike mobiliteit
As ek so na die fotos kyk kan die Kia nie vergelyk word met die Ford in verband met laai spasie nie. Ek hou van VW maar ongelukkig het hul ook die minimum laai spasie. Wat help dit jy koop n bus vir genoeg sitplek maar daar is geen laai spasie. Met 4 klein kindertjies is dit ongelukkig n groot faktor wat oorweeg moet word, mens wil tog nie net vir n wegbreek naweek n waentjie moet sleep nie!? Ek was die eienaar van n 7-sitplek sedan maar dis ook onprakties aangesien die laai spasie verlore gaan indien die wegvou… Lees meer »